Diétás tanácsok vastagbéltükrözés előtt

A vastagbéltükrözéssel kapcsolatos további információkról kérdezze orvosát és kérjen tájékoztatót, ha eddig nem kapott. Ahhoz, hogy a vizsgálat kivitelezhető és teljes értékű legyen, a  vastagbelének üresnek és bélsármentesnek kell lennie. A szükséges információkat, tájékoztatót, tisztításhoz szükséges gyógyszereket megkapta. Ahhoz, hogy az előkészítés megfelelő legyen a gyógyszerek mellett megfelelő diétára is szüksége van. Kérjük tartsa be az utasításainkat, különben a vizsgálat nem lesz teljes értékű, és esetleg meg kell ismételni!

Hét nappal a vizsgálat előtt

· Ha ön szed vaspótló tablettát, hagyja abba.

Négy nappal a vizsgálat előtt

· Ha szed warfarin, kumarol (Syncumar), acetilszalicilát (Astrix, Aspirin protect), clopidogrel (Plavix) tartalmú készítményt, kérdezze vizsgálóorvosát a gyógyszer szedéséről.

· Ha fogamzásgátló tablettát szed, lehetséges, hogy az előkészítés időtartamában nem hatásos!

Három nappal a vizsgálat előtt

· Ha ön szed hasfogó tablettát, rostkészítményt, hagyja abba, de a többi gyógyszert (vérnyomás, szívritmus,…) szedje tovább úgy, ahogyan szokta
Kettő nappal a vizsgálat előtt

A mai nappal kell elkezdenie a széklethajtáshoz szükséges gyógyszerek szedését. Próbáljon étrendjéből kiiktatni minden rostos élelmiszert. Konyhatechnikák közül kerülje a zsírban/olajban sütést, pirítást, használja inkább a párolást, főzést. Lehetőség szerint a következő élelmiszereket fogyassza: 

· főtt, vagy párolt fehér hal

· főtt tojás, rántotta (tej nélkül)

· fehér kenyér

· babapiskóta

· főtt csirke, pulyka (bőr nélkül)

· sajt, vaj/margarin

· natúr joghurt

· főtt krumpli (héj nélkül)

Lehetőség szerint kerülje az alábbi ételeket:

· műzli, korpa

· teljes kiőrlésű pékáru
· zöldségek

· gyümölcs

· gyümölcs joghurt

· felvágottak

· vörös húsok

· csokoládé, lekvár
Fogyasszon bőségesen folyadékot! Legalább 2 litert igyon (ez 8-10 pohár), de nem baj ha ez eléri a 3 litert. Ne igyon tejet, vagy tejtartalmú italokat! Ne egyen magas rosttartalmú ételeket, úgymint gyümölcs, zöldség, mogyoró, dió, rizs, teljes kiőrlésű pékárú, de ne fogyasszon vörös hús sem.
Tartózkodjon közel a mellékhelyiséghez! Számítson arra, hogy az előkészítés hevesebb bélmozgásokkal és gyakori hasmenéssel jár!

Vizsgálat előtt egy nappal
Folytassa az előkészítést a leírtak szerint. Kora reggeli órákban (7-ig) ehet egy könnyű reggelit (főtt tojás, pirítós), de utána szilárd ételt nem fogyaszthat. Lényeges, hogy a mai napon sok folyadékot (legalább 2-3 liter) fogyasszon. Lehetőleg ne fogyasszon színes (piros, kék, lila...) üditőket és ne igyon tejet!   Az előkészítés akkor megfelelő, ha áttetsző folyadék ürül.

A gyakori székelés, hashajtás kiszáradáshoz vezethet, ezért törekedjen arra, hogy óránkét legalább 1 pohár folyadékot igyon!
Példák a folyékony étrendre: Almalé (Szűrt), fehérszőlő ital, sportital (Getorade, Powerade), kávé cukorral, tej nélkül, tea cukorral, szűrt húsleves, ízesített ásványvíz.
A vizsgálat napján
Ma már ne vegyen be semmilyen hashajtót, azonban bőségesen fogyasszon folyadékot. Gyógyszereit szedje be kivéve az antidiabetikus készítményeket (cukorgyógyszerek)!  A megbeszélt időpontban jelentkezzen a vizsgálaton. 

